《题资福院平绿轩》
宋代·辅广

名区与利垅，羊肠竞攀跻。
谁能为芳草，四旷成幽栖。
春风一凭栏，秀色无高低。
山遥不作障，水近何妨隄。
只恐金气寒，黄枯变碧萋。
坐令群目惊，有似七圣迷。
人心无天游，六凿相攘挤。
但於平处观，众有何端倪。
日月互宾送，景物随乖暌。
彼昏如执著，惟君试金篦。

作者简介：辅广，字汉卿，号潜庵。祖籍赵州庆源。父亲名逵．字彦达，宋高宗南渡时，隶杨沂中摩下，累立战功。历官左武大夫、邵州防御使，后知泰州。晚年迁居崇德永新乡，遂为崇德人。有四子，广居次，生于军中。